# Η Ιστορία του Μοβ

## ΠΕΡΙΓΡΑΦΗ

Κείμενο με επιπλέον πληροφορίες για την ανακάλυψη του πρώτου συνθετικού χρώματος για εμπλουτισμό γνώσεων και αφόρμηση για δραστηριότητες.

## Η ΙΣΤΟΡΙΑ ΤΟΥ ΜΟΒ

Το πρώτο συνθετικό χρώμα δημιουργήθηκε το 1856.

Ο 18χρονος Βρετανός William Perkin, πρωτοετής φοιτητής Χημείας στο Βασιλικό Κολέγιο του Λονδίνου, ανέλαβε ως εργασία να βρει ένα φθηνό και αποτελεσματικό φάρμακο για την ελονοσία, που θα αντικαθιστούσε την κινίνη, η οποία παραγόταν από εξωτικά δέντρα, αλλά όλες του οι προσπάθειες στέφθηκαν με παταγώδη αποτυχία. Σε μία από αυτές τις πειραματικές του προσπάθειες μελέτης της οξείδωσης των χημικών ενώσεων που ονομάζονται ανιλίνες, πρόσεξε το υπέροχο χρώμα, ανάμεσα στο πορφυρό και στο κυανό, που είχε η λάσπη η οποία είχε καθιζάνει στη φιάλη της αντίδρασής του. Με τον τρόπο αυτό κατόρθωσε να παρασκευάσει μια ποικιλία από χρωστικές σε διάφορες αποχρώσεις του μοβ ανάλογα με το είδος της ανιλίνης που χρησιμοποιούσε.

Το επιχειρηματικό μυαλό του κατάλαβε αμέσως την επίδραση που θα είχε στη μόδα της εποχής και βάφτισε το χρώμα του «μοβ». Ο Perkin παράτησε τη σχολή, έπεισε τον πατέρα του να τον χρηματοδοτήσει για να στήσουν το πρώτο εργοστάσιο παρασκευής συνθετικού χρώματος και δικαιώθηκε, καθώς το μοβ έγινε το χρώμα της μόδας.

Αυτή η τυχαία ανακάλυψη έφερε μια επανάσταση στη χημική βιομηχανία, με εκατοντάδες αποχρώσεις να παράγονται σε λίγα μόνο χρόνια και μια επανάσταση στην κοινωνία, καθώς το χρώμα που ήταν προνόμιο των πλούσιων και των ευγενών έγινε προσιτό σε όλους.